钦定古今图书集成/理学汇编/学行典/第074卷 > 周子通书 > 《细言应令诗》前人
## 钦定古今图书集成/理学汇编/学行典/第074卷 > 周子通书 > 《细言应令诗》前人

开馆尺棰馀，筑榭微尘里。蜗角列州县，毫端建朝市。

《国策》有两虎争人而斗缮庄子将刺之，管与止之曰：
“虎者戾虫，人者甘饵。今两虎争人而斗，小者必死，大
者必伤。子待伤虎而刺之，则是一举而兼两虎也，无
刺一虎之劳，而有刺两虎之名。”

《庄子逍遥游篇》：惠子谓庄子曰：“魏王贻我大瓠之种，
我树之成，而实五石，以盛水浆，其坚不能自举也；剖
之以为瓢，则瓠落无所容。非不呺然大也，吾为其无
用而掊之。”庄子曰：“夫子固拙于用大矣。宋人有善为
不龟手之药者，世世以洴澼絖为事。客闻之，请买其
方百金，聚族而谋曰：‘我世世为洴澼絖，不过数金，今
一朝而鬻技百金，请与之’。”客得之，以说吴王。越有难，
吴王使之将，冬与越人水战，大败越人，裂地而封之。
能不龟手，一也；或以封，或不免于洴澼絖则所用之
异也。今子有五石之瓠，何不虑以为大樽而浮乎江
湖，而忧其瓠落无所容，则夫子犹有蓬之心也夫！惠
子谓《庄子》曰：“吾有大树，人谓之樗，其大本拥肿而不
中绳墨，其小枝卷曲而不中规矩。立之涂，匠者不顾。
今子之言，大而无用，众所同去也。”《庄子》曰：“子独不见
狸狌乎？卑身而伏，以候敖者；东西跳梁，不避高下，中
于机辟，死于网罟。今夫犛牛，其大若垂天之云，此能
为大矣，而不能执鼠。今子有大树，患其无用，何不树
之于无何有之乡，广”莫之野，彷徨乎无为其侧，逍遥
乎寝卧其下。不夭斤斧，物无害者，无所可用，安所困
苦哉！

《韩子外储说》：齐宣王问：“儒者鼓瑟乎？”曰：“‘不也。夫瑟以
小弦为大声，以大弦为小声，是大小易序，贵贱易位，
儒者以为害义，故不鼓也’。宣王曰：‘善’。仲尼曰：‘与其使
民谄下也，宁使民谄上’。”

《后汉书马援传》：“援三兄况，余员并有才能，王莽时皆
为二千石。援年十二而孤，少有大志，诸兄奇之。尝受
齐诗，意不能守章句，乃辞况就边郡田牧。况曰：‘汝大
才当晚成，良工不示人以朴，且从所好’。”

《晋书孙盛传》：“盛子放，幼称令慧，年七八岁，在荆州与
父俱从庾亮猎，亮谓曰：‘君亦来邪’？应声答曰：‘无小无
大，从公于迈’。”

《梁书何点传》：“点弟引，以会稽山多灵异，往游焉，居若
耶山云门寺。初，引二兄求、点并栖遁，求先卒，至是引
又隐，世号点为大山，引为小山。”

《北史杜弼传》：“‘弼尝与邢卲论名理，邢云：神之在人，犹
光之在烛，烛尽则光穷，人死则神灭’。弼曰：‘烛则因质
生光，质大光亦大；人则神不系形，形小神不小’。”
《唐书陆贽传》：“帝始播迁，府藏委弃，至是天下贡奉稍
至，乃于行在夹庑署琼林、大盈二库，别藏贡物。贽谏，
以为纳贡必归之有司，先给军赏，瓌怪纤丽，无得以供。是乃散小储成大储，捐小宝固大宝也。”帝悟，即撤
其署。

《李光进传》：光进与弟光颜，俱以沈果称。光进为御史
大夫，元和四年为都将。时光颜亦至大夫。故军中呼
大小大夫。

《辽史萧韩家奴传》，韩家奴典南京栗园，徙彰愍宫，使
帝问曰：“卿居外有异闻乎？”韩家奴对曰：“臣惟知炒栗，
小者熟则大者必生，大者熟则小者必焦，使大小均
熟，始为尽美。”不知其他，盖尝掌栗园，故托栗以讽谏。
《宋史。蒲宗孟传》，宗孟性侈汰，常日盥洁，有小洗面、大
洗面、小濯足、大濯足、小大澡浴之别。

《苏轼传》：轼子过，初监太原府税，次知颍昌府郾城县，
皆以法令罢。晚权通判中山府。有《斜川集》二十卷。其
《思子台赋》《飓风赋》早行于世，时称为“小坡。”盖以轼为
大坡也。

《曹辅传》：“政和二年，以通仕郎中，问学兼茂科，历秘书
省正字。自政和后，帝少微行，乘小轿子，数内臣导从，
置行幸局。局中以帝出日，谓之有排当。次日未还，则
传旨称疮痍，不坐朝。”始，民闲犹未知蔡京谢表有“轻
重小辇七赐临幸。自是邸报闻四方，而臣僚阿顺莫
敢言。辅上疏上，得疏出示宰臣，令赴都堂审问。太宰”
余深曰：“辅小官，何敢论大事？”辅对曰：“大官不言，故小
官言之。官有大小，爱君之心则一也。”

《名臣言行录》：三司使发市易官罪，而同列佑之，欲弗
责。方创贾人免行钱，孙尚书永议有异，而同列欲论
永罔上，故不实。上书人郑侠激切下狱，而执政冯公
京尝赒侠，同列欲以党侠为重坐。吕希哲辨帝前不
得直，数求罢。上为逐市易官，稍宽二臣者，而它相至，
欲复留故贾人刘佐任市易，希哲固言不可，论上前
未决，公再拜曰：“臣言不用，辱相位，请从此辞。”上愕曰：
“兹小事，可尔邪？”公奏曰：“小事弗伸，况大事乎？”上为罢
佐，遣使持手诏趣希哲就位，乃起。后数月，固称疾，出
知许州。

《关尹子九药》篇：“勿轻小事，小隙沈舟；勿轻小物，小虫
毒身；勿轻小人，小人贼国。能周小事，然后能成大事，
能积小物，然后能成大物；能善小人，然后能契大人。”
《庄子齐物论》：“大知闲闲，小知闲闲，大言炎炎，小言詹
詹。”

小恐惴惴，大恐缦缦。

《德充符》篇：“眇乎小哉，所以属于人也；謷乎大哉，独成
其天。”

《缮性》篇：“道固不可行，德固不可识，小识伤德，小行伤
道。”

《尹文子微名》篇：“圣人之于善，无小而不行；其过也，无
微而不改。”

《荀子修身》篇：“狭隘褊小，则廓之以广大。”

《王制》篇：“大事殆乎弛，小事殆乎遂。”

《强国》篇：“凡人好傲慢小事，大事至，然后兴之。务之如
是，则常不胜大，熟比于小事者矣。是何也？则小事之
至也数，其县日也博，其为积也大；大事之至也希，其
县日也浅，其为积也小。”

《天论》篇：“大巧在所不为，大智在所不虑。”

《正论》篇：“国，小具也，可以小人有也，可以小道得也，可
以小力持也。天下者，大具也，不可以小人有也，不可
以小道得也，不可以小力持也。”

《韩非子说林下桓赫》曰：“刻削之道，鼻莫如大，目莫如
小。鼻大可小，小不可大也；目小可大，大不可小也。举
事亦然。为其不可复者也，则事寡败矣。”

《吕氏春秋谕大》篇：“小之定也必恃大，大之安也必恃
小，小大贵贱，交相为恃。”

《韩诗外传》：“美材也，而不闻君子之道，隐小物以害大
物者，灾必及身矣。”

《淮南子本经训》：“帝者不体阴阳则侵，王者不法四时
则削，霸者不节六律则辱，君者失准绳则废。故小而
行大，则滔窕而不亲；大而行小，则狭隘而不容。贵贱
不失其体，而天下治矣。”

《主术训》：“有大略者，不可责以捷巧；有小智者，不可任
以大功。人有其才，物有其形，有任一而太重，或任百
而尚轻。是故审毫厘之计者，必遗天下之大数；不失
小物之选者，惑于大事之举。譬犹狸之不可使搏牛，
虎之不可使搏鼠也。”

枝不得大于干，末不得强于本，则轻重大小，有以相
制也。若五指之属于臂，搏援攫捷，莫不如志，言以小
属于大也。是故得势利者，所持甚小，所存甚大，所守
甚约，所制甚广。是故十围之木，持千钧之屋；五寸之
键，制开阖之门，岂其材之巨小足哉？所居要也。
《泰族》训“大生小，多生少”，天之道也。故丘阜不能生云雨，涔水不能生鱼鳖者，小也；

《大戴礼记·曾子疾病》篇：“小者不审，不敢言大。”

《抱朴子逸民》篇：“大小不可同也，江海之外，弥纶二仪，
升为云雨，降成百川，而朝夕之用，不及卑仞之井；灌
田溉园，未若沟渠之沃，校其巨细，孰为旷哉？”

《名臣言行录》：苏颂尝言：“杨告谓吾曰：‘尝爱韩非一言，
以谓土木偶人者，耳鼻欲大，口目欲小，此言可以喻
大。夫土木偶人，而鼻先小，目先大，人或非之，则无以
为也。鼻大则可小，目小则可大，凡事皆然，不厌于三
思而熟虑也’。人皆以非为刻薄，此言非忠厚之言。”
《西原约言》：“或问大人，曰：‘大者，道而已矣。人之知道体
道’”者谓之大人。非此而曰大者，皆君子之所小也。
《汲古丛语》：事有大小，心无大小，故非其义也。非其道
也，一介不取，与之以天下弗顾，一也。非其有而取之，
与御人而得之者类也。故曰：“人能充无穿窬之心，而
义不可胜用矣。”

《长松茹退》一盆之水，一拳之石，足以尽泰山沧海也。
夫何故？大不自大，待小而大；小不自小，待大而小。待
小而大，则天地可以置于芥子矣；待大而小，则毛孔
可以容乎虚空矣。虚无形，毛能容之，况天地万物者
乎？故曰：“毫厘非细，闲关其内；虚空非大，广容无外。”
长者言看中人，看其大处不走作；看豪杰，看其小处
不“渗漏。”

《遒徇编》“分大分小”之说太析。以吾心论，本只是至小，
却包得至大。

《宵练匣或问》：“事物有大小，应之不能无取舍，此正是
功利之心，千驷万锺之取予一念也。众人在事上见，
故有小大；圣人却只在发念处见，故不论事物之大
小，一念不安，即不忍为。”

《牖景录》：“凡物小者难为观，大者常为用。然小者当巧，
大者当拙，良以耳目之意重，实用之意忽也。夫巧石
奇磈，以云雨之济则不迨崔嵬；异卉芬敷，以纵横之
用则不迨孤直古今人士亦然。”